wickkiey/tamil-wikipedia-markdown huggingface dataset:
# அப்துல் வாகித் கான்


**உஸ்தாத் அப்துல் வாகித் கான்** (Ustad Abdul Wahid Khan) (1871-1949) கிரானா கரானாவைச் சேர்ந்த இந்திய பாரம்பரிய பாடகராவார். இவர் இந்தியாவின் சகாரன்பூரில் 1949 இல் இறந்தார்.  

## ஆரம்பகால வாழ்க்கை மற்றும் பின்னணி
இவர், 1871 இல் உத்தரப் பிரதேசத்தின் கிரானாவில் பிறந்தார். 1857 ஆம் ஆண்டில் முகலாயப் பேரரசு வீழ்ச்சியடைந்த பின்னர் தில்லியிலிருந்து குடிபெயர்ந்த முகலாய அரசவையைச் சேர்ந்த இசைக் கலைஞர்களின் பல குடும்பங்களுக்கு கிரானா நகரம் ஆதரவாக இருந்தது. கிரானா கரானாவின் மூன்று பிரிவுகள் ருத்ரவீணை, சாரங்கி மற்றும் வாய்ப்பட்டு. இவர், ஆரம்பத்தில் தனது தந்தை உஸ்தாத் அப்துல் மஜீத் கானிடமிருந்து வாய்ப்பாட்டும் சாரங்கியும் கற்றுக்கொண்டார். 12 வயதில், வீணையிலும், குரலிசையிலும் புகழ்பெற்ற மேதையான மியான் பாண்டே அலி கானின் சீடரான உஸ்தாத் இலாங்டே ஐதர் பக்ச் கானிடமிருந்து கற்றுக்கொள்ள இவர் கோலாப்பூருக்குச் சென்றார்.  

இவர்,19 ஆம் நூற்றாண்டின் பிற்பகுதியில் தனது உறவினர் உஸ்தாத் அப்துல் கரீம் கானுடன் கிரானா கரானா இசைக் குடும்பத்தை நிறுவினார். உஸ்தாத் அப்துல் கரீம் கான் இவரது சகோதரி கபூரான் பீபியை மணந்தார். பின்னர், அப்துல் கரீம் கபூரான் பீபியை புறக்கணித்து தனது மாணவியான தாராபாய் மனேவை மணந்ததினால் இவர்களுக்குள் உறவு மோசமைடைந்தது. இவரது கேட்கும் திறன் குறைபாடுடையது. இவர் சில சமயங்களில் *பெஹ்ரே வாஹித் கான்* (காது கேளாத கான்) என்று அழைக்கப்பட்டார். இவரது மகன் உஸ்தாத் அபீசுல்லா கான் 1946 இல் பிறந்தார். அபீசுல்லாவின் மாமாக்கள் அவருக்கு இசையில் பயிற்சி அளித்தனர், மேலும் அவர் ஒரு சாரங்கி கலைஞரானார்.  

## இறப்பு
இவர், 1949 இல் சகாரன்பூரில் இந்திய நாட்டவராக இறந்தார். இவரது மாணவர்களில் பண்டிட் ஜெய்சந்த் பட் (கியால் பாடகர்), சுரேஷ்பாபு மானே, கிராபாய் பரோடேகர், பேகம் அக்தர், சரசுவதிபாய் ரானே, பிரண் நாத், சுகதேவ் பிரசாத், ராம் நாராயண், முகமது ரபி ஆகியோர் அடங்குவர் .  

இவரது மிகப் பெரிய பங்களிப்பு அவர் முறையான சீடர்களில் ஒருவரல்ல என்றாலும் இந்தூர் கரானாவின் அமீர் கான் மீது இவர் செலுத்திய செல்வாக்காகும். உஸ்தாத் அப்துல் கரீம் கானுடன் சேர்ந்து விலம்பிட் கியாலை உருவாக்கத் தொடங்கினர். மேலும் இவர்களின் பணிகள் அமீர்கானுக்கு தனது வர்த்தக முத்திரையான அதி விலம்பிட் பாடலை உருவாக்கத் தூண்டின .  

"இவர், ஒரு இராகத்தின் பாடல்களை ஏறக்குறைய 20 நிமிடங்களிலிருந்து ஒரு மணி நேரம் வரை நீட்டிப்பதன் மூலம் பாரம்பரிய இந்துஸ்தானி இசையை உருவாக்கினார்." "இவர் கிரானா கரானாவின் மிகச்சிறந்த குறியீடுகளில் ஒருவராவார்."
# அமான் அலி கான்

**உஸ்தாத் அமான் அலிகான்** (Ustad Aman Ali Khan) (1888-1953) இவர் ஓர் இந்திய பாரம்பரிய இசைக் கலைஞரும், பெண்டிபஜார் கரானாவின் இசையமைப்பாளருமாவார. இவர் பல கர்நாடக இராகங்களை இந்துஸ்தானி இசையில் கொண்டு வந்தார்.  
## தொழில்
உத்தரபிரதேசத்திலிருந்து வந்து மும்பை பெண்டிபஜார் பகுதியில் குடியேறிய பெண்டிபஜார் கரானாவின் நிறுவனர்களில் ஒருவரான சஜ்ஜு கானின் மகனாவார். மைசூர் மாநிலத்தின் அரசவைக் கலைஞர் கலாநிதி பிடாரம் கிருட்டிணப்பாவின் வழிகாட்டுதலின் கீழ் கர்நாடக இசையை கற்றுக்கொண்டார். இவர் பெண்டிபஜார் கரானாவுக்கு தாளம் (லயகரி) நுட்பமாக பாடும் பாணி (சர்கம்) ஆகியவற்றை அறிமுகப்படுத்தினார். இவரது இசை குறிப்பாக அதன் தாள சர்கம் வடிவங்களுக்காக குறிப்பிடத்தக்கதாக இருந்தது. இதற்காக இவர் கர்நாடக இசையிலிருந்து உத்வேகம் பெற்றார். சிறந்த பாடகர் அமீர்கான் இவரை தனது வாழ்க்கையில் ஒரு பெரிய இசை செல்வாக்கு என்று கருதினார்.  

## சீடர்கள்
இவரது நடை பாடர்களான அமீர் கான், வசந்த்ராவ் தேசுபாண்டே ஆகியோரை ஈர்த்தது.. இவரது சீடர்களில் சிவகுமார் சுக்லா, டி.டி.ஜனோரிகர், முகமது உசேன் கான், பின்னணிப் பாடகர்கள் மன்னா தே, லதா மங்கேஷ்கர், இசை இயக்குநர் நிசார் பாசுமி, வாலி அகமது கான், பி. சைதன்யா தேவ் மற்றும் ஆர்மோனியக் கலைஞர் சாந்திலால் ஆகியோர் அடங்குவர்.  

## இறப்பு
இவர், 1947 இல் மும்பையை விட்டு புனேவில் குடியேறினார். இசைக் கச்சேரிகளுக்காக தில்லிக்குச் சென்றபோது நுரையீரல் அழற்சி நோயால் பாதிக்கப்பட்ட இவர் 1953 பிப்ரவரி 11 அன்று இறந்தார்.
# முகமது அலி ஹசன் அலி

**முகமது அலி ஹசன் அலி** ஓர் பஹ்ரைன் அரசியல்வாதி ஆவார். இவர் தற்போது பஹ்ரைன் நாட்டின் உயர்மட்ட ஆலோசனைக் குழுவின் உறுப்பினராக உள்ளார்.  

இவர் 1983 ஆம் ஆண்டு பஹ்ரைன் பல்கலைக்கழகத்தில் வேதியியல் மற்றும் இயற்பியலில் இளங்கலை பட்டம் பெற்றுள்ளார். 1987 ஆம் ஆண்டில் கிழக்கு ஆங்கிலியா பல்கலைக்கழகத்தில் வேதியியல் மற்றும் சுற்றுச்சூழல் அறிவியலில் முதுகலை பட்டமும் பெற்றுள்ளார். பிறகு 1994 ஆம் ஆண்டு இதே பிரிவில் ஆய்வு பட்டமும் முடித்தார்.
# நிசார் பாசுமி


**நிசார் பாசுமி** (Nisar Bazmi) (1924 திசம்பர் 1 - 2007 மார்ச் 22) இவர் இந்தியாவிலும், பாக்கித்தானிலும் திரைப்படத் துறையின் இசையமைப்பாளராகவும், இசை இயக்குநராகவும் இருந்தார்.  

இவர், தெற்காசியாவின் மிகவும் பிரபலமான இசைக்கலைஞர்களில் ஒருவராக அறியப்பட்டார். ஆலம்கீர் போன்ற புதிய பாடகர்களையும் அறிமுகப்படுத்தினார். இசையமைப்பாளர்கள் இலட்சுமிகாந்த்-பியரேலால் ஆகிய இருவரும் இந்தியப் பிரிப்புக்கு முன்னர் இந்தியாவில் இவருடன் இணைந்திருந்த இசைக்கலைஞர்களாவர். இருப்பினும், பின்னணிப் பாடகர் அகமது ருஷ்தியின் குரலில் இவர் இசையமைத்ததற்காக முதன்மையாக நினைவுகூரப்படுகிறார்.  

## ஆரம்பகால வாழ்க்கையும், தொழிலும்
இவர், 1924 ஆம் ஆண்டில் இந்தியாவின் மகாராட்டிரா மாநிலத்தின் காந்தேஷ் பகுதியில் உள்ள ஜள்காவ் என்ற இடத்தில் சையத் குத்ரத் அலி என்பவருக்கு பிறந்தார். இவர் ஒரு கலைக் குடும்பத்தைச் சேர்ந்தவர் அல்ல. உண்மையில், இவரது குடும்பம் மிகவும் ஏழ்மையானது. அந்த நேரத்தில் மும்பையில் புகழ்பெற்ற கவ்வாலியான யாசின் கானின் கவ்வாலி குழுவில் இவர் தனது 11 வயதில் சேர வேண்டியிருந்தது. இவருக்கு முந்தைய இசை பின்னணி ஏதுமில்லை. 1930களின் பிற்பகுதியில், மும்பையின் பிரபல இந்திய இசைக்கலைஞர் கான் சாகப் அமன் அலிகான் என்பவர் இவரது இசை ஆர்வத்தால் ஈர்க்கப்பட்டு இவருக்கு நான்கு ஆண்டுகள் இசையினைக் கற்பித்தார். கலை அறிவைக் கொண்ட, அந்த நேரத்தில் வெறும் 13 வயதாக இருந்த இளம் பாசுமி, பல்வேறு இராகங்களிலும், இசைக் கருவிளிலும் விரைவாக தேர்ச்சி பெற்றார். 1939இல், அனைத்திந்தியந்திய வானொலி இவரை ஒரு கலைஞராக நியமித்தது. 1944ஆம் ஆண்டில், "நாதிர் ஷா துரானி" என்ற நாடகத்திற்காக சில பாடல்களை இயற்றினார். இது மும்பை வானொலி நிலையத்திலிருந்து ஒளிபரப்பப்பட்டது. இந்தப் பாடலைபாடல்களை இரபீக் கசுனவி, அமிர்பாய் கர்நாடகி ஆகிய இருவம் பாடியிருந்தனர். இதற்குப் பின்னர், இவர், "ஒரு மாதத்திற்கு 50 ரூபாய் சம்பாதிக்கத் தொடங்கினார் - அந்த நாட்களில் இது மரியாதைக்குரிய சம்பளமாகும்."  

### இந்தியாவில்
1946 இல் வெளியான "ஜமனா பார்" படத்திற்கு இவர் இசை அமைத்தார். இந்த நேரத்தில், இவர் தனது பெயரை நிசார் பாஸ்மி என்றும் மாற்றினார். இந்தியாவில் நாற்பது படங்களுக்கு இவர் இசை அமைத்தார். இவர் இந்தியாவில் தங்கியிருந்த காலத்தில் இருபத்தி எட்டு படங்கள் வெளியிடப்பட்டன. இவர் பாக்கித்தானுக்கு குடிபெயர்ந்த பிறகு மீதமுள்ள திரைப்படங்கள் இந்தியாவில் வெளியிடப்பட்டன.  

### பாக்கித்தானில்
இவர், 1962இல் பாக்கித்தானில் உள்ள தனது உறவினர்களைப் பார்க்கச் சென்றார். அங்கே இவர் மூத்த திரைப்படத் தயாரிப்பாளர் பசல் அகமது கரீம் பாசில் என்பவரைச் சந்தித்தார். அவர், இவரை பாக்கித்தான் படங்களுக்கு இசையமைக்க அழைத்தார். "இவர், இந்த வாய்ப்பை ஏற்றுக்கொண்டு பாக்கித்தானில் குடியேற முடிவு செய்தார்."  

ஒரு முக்கிய பாக்கித்தானிய ஆங்கில மொழி செய்தித்தாள் இவரது மரணத்திற்குப் பிறகு, "நிசார் பாசுமியின் மரணத்தில், பாக்கித்தானில் இசை மாணவர்கள் 140 திரைப்படங்களுக்கு இசையமைத்த ஒரு கலைஞரின் அனுபவத்திலிருந்து பயனடையும் ஒரு வாய்ப்பை இழந்துவிட்டனர்" என்று கருத்து தெரிவித்தது.
# கிராம சபை

**கிராம சபை** அல்லது **கிராம ஊராட்சியின் பொதுக்குழு**, தமிழ்நாடு அரசு 1994-ஆம் ஆண்டில் இயற்றிய **பஞ்சாயத்து ராஜ்** சட்டத்தின் படி  
கிராம ஊராட்சி மன்றம் அமைக்கப்பட்டது. ஒரு மாநிலத்தின் சட்டமன்றம், கிராம சபைக்கு அதிகாரங்களைப் பயன்படுத்த அனுமதி வழங்கலாம் என இந்திய அரசியலமைப்பு சடடப் பிரிவு 243 ஜி குறிப்பிடுகிறது. தமிழ்நாடு ஊரக வளர்ச்சி மற்றும் ஊராட்சித் துறையின் கீழ் செயல்படும் கிராம ஊராட்சியின் வாக்காளர் பட்டியல் உள்ளவர்கள் அனைவரும் கிராம சபையின் உறுப்பினர்கள் ஆவார். அரசாங்கத்தின் பொது உத்தரவுகளுக்கு உட்பட்டு, கிராம சபைக் கூட்டம் ஒரு ஆண்டில் இரண்டு முறையாவது நடத்த வேண்டும். கிராம சபைக் கூட்டம் குறிப்பாக இந்திய விடுதலை நாள் மற்றும் குடியரசு நாட்களின் போது கிராம ஊராட்சித் தலைவரால் கூட்டப்படும். தவறினால் தமிழ்நாடு ஊரக வளர்ச்சி மற்றும் ஊராட்சித் துறை அதிகாரியால் நடத்தப்படும். கிராம சபைக் கூட்டத்தின் போது உறுப்பினர்கள் கீழ்கண்ட பொருள்களை ஆராய்ந்து தீர்மானிக்க வேண்டும்:  

1. கிராம ஊராட்சியின் வளர்ச்சித் திட்டகளுக்கு ஒப்புதல் அளித்தல்
1. கிராம வரவு-செலவு திட்டத்திற்கு ஒப்புதல் அளித்தல்.'
1. கிராம ஊராட்சியின் முந்தைய ஆண்டின் வரவு-செலவு திட்டத்தை ஆராய்ந்து ஒப்புதல் அளித்தல்
1. முந்தைய ஆண்டின் கிராம ஊராட்சிக் கணக்குகள் குறித்த தணிக்கை அறிக்கைக்கு ஒப்புதல் அளித்தல்
1. கிராம ஊராட்சிக்கு ஒப்படைக்கப்பட்ட அனைத்து வளர்ச்சித் திட்டங்களின் முன்னேற்றததை மதிப்பாய்வு செய்தல்.
1. கிராம ஊராட்சி வரம்பில் உள்ளவர்களுக்கு அரசின் நியாய விலைக் கடையின் சீரான உணவு வழங்கல் நடவடிக்கை, முதியோர் ஓய்வூதியம்,ஊனமுற்றோருக்கான ஓய்வூதியம் பெற்றுத் தருதல் குறித்து போன்றவை குறித்து விவாதங்கள் நடத்தப்படுகின்றன.
1. ஊராட்சி ஒன்றியப் பள்ளிகளில் அனைத்து குழந்தைகளையும் சேர்ப்பது, அவர்களின் வருகை மற்றும் பள்ளிகளின் வளர்ச்சி ஆகியவை குறித்து கிராம சபைக் கூட்டத்தில் விவாதிக்கப்படுகிறது.
1. மருத்துவமனைகள் மற்றும் கால்நடை மருத்துவமனைகள் மற்றும் அவற்றின் நடவடிக்கைகள் குறித்தும் கிராம சபைக் கூட்டம் விவாதிக்கிறது. மக்கள் மற்றும் கால்நடைகளின் ஆரோக்கியம் மற்றும் சுகாதாரத்தை பாதுகாக்க எடுக்க வேண்டிய முன்னெச்சரிக்கைகள் குறித்து அவர்கள் மக்களுக்கு கல்வி கற்பிக்கின்றனர்.
1. ஆரம்ப சுகாதார மையத்தின் மருத்துவர் கிராமசபாவில் கலந்துகொண்டு தடுப்பூசி திட்டங்கள், ஊட்டச்சத்து குறைபாட்டால் பாதிக்கப்பட்ட குழந்தைகள் மற்றும் மலேரியா போன்ற நோய்களுக்கு எதிராக எடுக்க வேண்டிய முன்னெச்சரிக்கை நடவடிக்கைகள் குறித்து கிராமசபைக்கு விளக்கமளிப்பார். கிராமசபா சேவைகள் மற்றும் வசதிகள் குறித்து விவாதிக்கிறது சுகாதார மையங்களால் வழங்கப்படும்.
1. கிராம ஊராட்சிச் செயலாளர் மேற்கொள்ளப்பட வேண்டிய பொதுப்பணிகளை அடையாளம் கண்டு கிராமசபைக்கு முன் வைத்து அதை பஞ்சாயத்து திட்டங்களில் இணைப்பதற்கான ஒப்புதலைப் பெறுவார்.
1. கிராம சபைக் கூட்டம் எடுக்கும் பரிந்துரைகளுக்கு கிராம ஊராட்சி நிர்வாகம் உரிய கவனம் செலுத்த வேண்டும்.

## இதனையும் காண்க
- கிராம சபைக் கூட்டம்
- கிராம ஊராட்சி
- ஊராட்சி ஒன்றியம்
- மாவட்ட ஊராட்சி
- மாவட்ட ஊரக வளர்ச்சி முகமை
- மாவட்டத் திட்டக் குழு
# நசார் அல் பஹர்னா



**நசார் அல்** **பஹர்னா** (அரபு : نزار البحارنة ; ஆங்கிலம்: Nazar Al Baharna) ஓர் பஹ்ரைன் கல்வியாளர், தொழில்முனைவோர் மற்றும் அரசியல்வாதி ஆவார்.  

## ஆரம்பகால வாழ்க்கை மற்றும் கல்வி
நசார் 1950 ஆம் ஆண்டு பிறந்தார். இவர் சவூதி அரேபியாவில் உள்ள பெட்ரோலியம் மற்றும் கனிமம் பல்கலைக்கழகத்தில் பட்டம் பெற்றவர். இவர் அங்கு இயந்திர பொறியியலில் இளங்கலை மற்றும் முதுகலை பட்டங்களைப் பெற்றார். இவர் 1979 ஆம் ஆண்டில் வேல்ஸ் பல்கலைக்கழகத்தில் இயந்திர பொறியியலில் ஆய்வு பட்டம் பெற்றார்.  

## பணிகள்
இவர் டாக்டர் பட்டம் பெற்ற உடனேயே வளைகுடா தொழில்நுட்பக் கல்லூரியில் பொறியியல் துறைத் தலைவர் பதவியைப் பெற்றார். பின்னர் இவர் 1995 வரை பஹ்ரைன் பல்கலைக்கழகத்தில் வெவ்வேறு பதவிகளில் பணியாற்றினார். இவர் கடைசியாக வகித்த கல்விப் பதவி பஹ்ரைன் பல்கலைக்கழகத்தில் கல்வித் திட்டங்கள் மற்றும் அறிவியல் ஆய்வுகளுக்கான துணைத் தலைவராக இருந்தார். பிறகு ஓராண்டு கழித்து இவர் மீண்டும் அந்த சங்கத்தில் சேர்ந்தார். 2005 ஆம் ஆண்டு நவம்பர் இவர் பஹ்ரைன் வர்த்தக மற்றும் தொழில்துறை சபையின் துணைத் தலைவரானார்.  

இவர் 2006 ஆம் ஆண்டு டிசம்பர் 11 அன்று பஹ்ரைன் நாட்டின் வெளியுறவு அமைச்சராக நியமிக்கப்பட்டார். பின்னர் இவர் தனது நிறுவனமான தொழில்நுட்ப ஆலோசனைக் குழுவில் தலைவராக பணிக்குத் திரும்பினார். ஜார்ஜ்டவுன் பல்கலைக்கழகத்தில் வருகை தரும் அறிஞர் ஆராய்ச்சியாளராகவும் உள்ளார். இமான் அறக்கட்டளையின் ஆலோசனைக் குழுவில் உறுப்பினராக உள்ளார்.  

2013 ஆம் ஆண்டில், இவர் ஏ *யுனிவர்சல் ஹுமன் ரைட்ஸ் மாடல்* என்ற புத்தகத்தை வெளியிட்டார்.
# இரசாப் அலி கான்


உஸ்தாத் **இரசாப் அலி கான்** (Rajab Ali Khan) (3 செப்டம்பர் 1874 நரசிங்கர், மத்தியப் பிரதேசம் &#x2013; 8 சனவரி 1959 தேவாஸ், மத்தியப் பிரதேசம்) இவர் ஓர் இந்துஸ்தானிப் பாடகரும், கவிஞருமாவார்.  

## ஆரம்பகால வாழ்க்கை
இவர், தனது தந்தை மங்லு கானிடமிருந்து படே முகமது கானின் பாரம்பரியத்திலும், பாண்டே அலிகான் பீங்கரிடமிருந்தும் இசையை கற்றுக்கொண்டார். எனவே இவரது பாணி ஜெய்ப்பூர் கரானா மற்றும் கிரானா கரானா பாணிகளின் கலவையாக இருந்தது. இவர் தேவாஸ் மற்றும் கோலாப்பூரின் அரசவைக் இசைக்கலைஞராக இருந்தார். இசைக்கச்சேரி சுற்றுப்பயணங்களையும் நிகழ்த்தினார். ஜெய்பூர் இராச்சியத்தின் இரண்டாம் ராம் சிங்கின் சபையில் இசைக்கலைஞராகவும் இருந்தார்.  

1909 ஆம் ஆண்டில், மைசூர் மகாராஜாவால் இவருக்கு இசை ரத்ன பூசண் பட்டம் வழங்கப்பட்டது. 1954 இல் இவருக்கு சங்கீத நாடக அகாடமி விருது கிடைத்தது. இவரது கடைசி பெரிய இசை நிகழ்ச்சி 1957 இல் மும்பையில் நடந்தது.  

இவர் ஒரு கயாலியா மேதை என்று அறியப்பட்டார். ஆனால் இவர் ருத்ர வீணை, சித்தார், ஜலதரங்கம், கைம்முரசு இணை போன்ற இசைக்கருவிகளிலும் குறிப்பிடத்தக்க கலைஞராக இருந்தார். இவரது சீடர்களில் இவரது மருமகன் அமான் கான், நிவ்ருதிபுவ சர்நாயக், கணபதிராவ் தேவாஸ்கர், கிருட்டிண சங்கர் சுக்லா, கிட்டிணாராவ் மசூம்தார், ராஜபாவ் தேவ், யாசின் கான் (சாரங்கிக் கலைஞர்), மேவதி கரானாவின் ஜோதிராம் போன்றோர் அடங்குவர். இந்தூர் கரானாவின் அமீர்கான், பாக்கித்தானின் சாம் சௌராசியா கரானாவின் சலாமத் அலிகான் ஆகியோரும் இவரது இசை நுட்பங்களால் ஈர்க்கப்பட்டுள்ளனர். "இவர் மிகவும் துடிப்பான, சிக்கலான மற்றும் விரைவான இசை நுட்பங்களில் மேதையாவார்."
# இசிசு



**இசிஸ்** (*Isis*) பண்டைய எகிப்தின் பெண் கடவுள் ஆவார். பண்டைய எகிப்திய சமயத்தில் இசிஸ் பெண் கடவுளின் வழிபாடு பழைய எகிப்திய இராச்சிய (கிமு 2686–2181) காலத்தில் முதன்முதலாக அறியப்பட்டது. இதைத் தொடர்ந்து எகிப்தை ஆண்ட கிரேக்க தாலமி வம்சத்தினர் காலம் முடியவும் (கிமு 330 - கிமு32) மற்றும் அதனைத் தொடர்ந்து ரோமானியர்களின் எகிப்து மாகாணத்திலும் கிபி 600 முடிய இசிஸ் கடவுள் வழிபாடு விளங்கியது.  

ஓசிரிசின் அரியாசனத்தை அடைவதற்காக அவரை சேத் கடவுள் கொன்றுவிடுகிறார். ஓசிரிசின் துண்டான பாகங்களை, ஓசைரிசின் மனைவியும், பெண் கடவுளான இசிஸ் ஒன்றுசேர்க்கிறார். அப்போது ஆணுறுப்பு மட்டும் இல்லை. அதனால் இசிஸ் ஒரு தங்க ஆணுறுப்பை செய்து தன் மந்திர வலிமையால் ஓசிரிசை மீண்டும் உயிர்த்தெழச் செய்தார். அப்போது இருவரும் உறவாடினர். பிறகு மீண்டும் ஓசிரிசு இறந்துவிடுகிறார். பிறகு இசிசு இளைய ஓரசைப் பெற்றெடுத்தார். ஓரசு வளர்ந்த பிறகு தன் தந்தையின் இறப்புக்காக சேத்தைப் பழிவாங்க நினைத்தார். அதனால் அவர் சேத்துடன் போரிட்டு அவரை வீழ்த்தினார்.  

## இதனையும் காண்க
- பண்டைய எகிப்தியக் கடவுள்கள்
## ஆதாரங்கள்
# ஆங் சியோங் வு



**ஆங் சியோங் வு** (ஆகத்து 25, 1995) என்பவர் தென் கொரிய நாட்டு பாடகர் மற்றும் நடிகர் ஆவார். இவர் 101 பருவம் 2 என்ற உண்மை நிலை போட்டி நிகழ்ச்சியில் பங்கேற்று ஐந்தாவது இடத்தைப் பிடித்ததன் மூலம் அறியப்பட்டார். மேலும் 'வண்ண வன்' என்ற கொரியன் கே பாப் குழுவில் முன்னணி உறுப்பினராகுவும் உள்ளார். இவர் 2019 ஆம் ஆண்டு முதல் 'அட் எயிட்டின்' (2019), மோர் தன் பிரண்ட்ஸ் (2020) போன்ற தொலைக்காட்சி தொடர்களிலும் நடித்துள்ளார்.  

## ஆரம்ப கால வாழ்க்கை
ஓங் சியோங் வு ஆகத்து 25, 1995 ஆம் ஆண்டு தென் கொரியாவில் இஞ்சியோன் என்ற நகரில் பிறந்தார். இவருக்கு ஒரு மூத்த சகோதரி உண்டு. இவர் குவால் நடுநிலைப் பள்ளியில் கல்வி பயின்று, அதைத் தொடர்ந்து 2014 இல் 'ஹன்லிம் மல்டி ஆர்ட் ஸ்கூல்லில்' மேல் நிலை பட்டம் பெற்றார். டாங் சியோல் பல்கலைக்கழகத்தில் நடன மற்றும் நடிப்பு சார்ந்த உயர் நிலை பட்டம் பெற்றார்.
# போம்புகா தீவு


**போம்புகா தீவு** *(Bompuka Island)* இந்திய ஒன்றியப் பகுதியைச் சேர்ந்த அந்தமான் நிக்கோபார் தீவுகளிலுள்ள ஒரு தீவாகும். போகாட் தீவு என்றும் இது அழைக்கப்படுகிறது.  
## புவியியல்
தெரசா தீவிலிருந்து 3.5 கி.மீ தொலைவில் போம்புகா தீவு அமைந்துள்ளது. இங்கு பெரும்பாலான பகுதிகளில் அடர்த்தியான காடுகளும் சில பகுதிகளில் புல்லும் காணப்படுகிறது. தீவைச் சுற்றியுள்ள கரையில் அடர்த்தியாக தேங்காய் மரங்கள் வளர்ச்சி காணப்படுகிறது. கைவிடப்பட்ட போகாட் கிராமம் தீவின் மேற்கு பக்கத்தில் அமைந்துள்ளது. தெரசா மற்றும் போம்புகா தீவுகளுக்கு இடையிலான கடலின் பகுதி கப்பல்களுக்கு நல்ல தங்குமிடத்தை வழங்குகிறது.  
## மக்கள்தொகை
வடக்கில் போகாட் கிராமம் தெற்கில் இயட்கிரானா கிராமம் என்ற இரண்டு கிராமங்கள் போம்புகா தீவில் இருந்தன. இவை இரண்டும் கைவிடப்பட்ட கிராமங்களாகும். தெரசா தீவிலிருந்து சில தேவைகளை சுமந்து கொண்டு முன்னாள் கிராமவாசிகள் ஒரு குறுகிய காலத்திற்கு போம்புகா தீவுக்கு வசிக்க வருகின்றனர். தேங்காய், கிழங்கு பயிர்களை இவர்கள் அங்கு பராமரிக்கின்றனர். 2011 ஆம் ஆண்டு இந்திய மக்கள் தொகை கணக்கெடுப்பின்படி போம்புகா தீவில் மக்கள் எவரும் இல்லை. 21 பேர் கொண்ட இத்தீவின் முழு மக்கள் தொகையும் சுனாமியைத் தொடர்ந்து தெரசா தீவுக்கு குடிபெயர்ந்தனர். தீவில் வசிப்பிடத்தை மீட்டெடுக்க அவர்கள் முயற்சித்தாலும் முயற்சிகள் அனைத்தும் , தோல்வியுற்றன.  
## நிர்வாகம்
போம்புகா தீவு தெரசா தாலுகாவின் நாங்கோரி நகரத்திற்கு சொந்தமானதாகும்.  
## படக்காட்சியகம்
# சல்லகல்ல நரசிம்மம்


**சல்லகல்ல நரசிம்மம்** *(Challagalla Narasimham*) ஓர் எழுத்தாளராகவும் இந்திய அரசு குடிமைப் பணியாளராகவும் இருந்தவராவார். இந்தியாவின் மாநிலமான ஆந்திரப் பிரதேசத்தில் இருக்கும் ஐதராபாத்தில் இயூப்ளி இல்சு பகுதியை நவீனமயமாக்கியதற்காக இவர் நன்கு அறியப்படுகிறார். முன்னதாக இவர் இந்திய நிர்வாக சேவை அதிகாரியாகவும் இக்காலத்தில் சென்னையில் பல நகரியங்களை இவர் உருவாக்கினார். இவரது வாழ்க்கையின் கதை 1986 ஆம் ஆண்டில் வெளியிடப்பட்ட அவரது சுயசரிதையான மீ அண்ட் மை டைம்சு நூலில் ஆவணப்படுத்தப்பட்டுள்ளது. சல்லகல்லு நரசிம்மத்தின் சேவைகளைப் பாராட்டும் விதமாக இந்திய அரசாங்கம் இவருக்கு இந்தியாவில் வழங்கப்படும் மிக உயர்ந்த நான்காவது குடிமக்கள் விருதான பத்மசிறீ விருதை வழங்கி சிறப்பித்தது.
# இரபீக் கசுனவி


இவரது மூதாதையர்கள் முதலில் ஆப்கானித்தானின் காசுனியில் இருந்து வந்தவர்கள். 1947 இல் இந்தியப் பிரிப்புக்குப் பின்னர், இவர் பாக்கித்தானின் லாகூருக்கு குடிபெயர்ந்தார். பின்னர், இவர் பாக்கித்தானின் கராச்சிக்கு குடிபெயர்ந்தார். பாக்கித்தானில், இயக்குநர் அஷ்பக் மாலிக் என்பவரின் திரைப்படமான பர்வாஸ் (1954), இயக்குநர் அஜீஸ் அகமதுவின் மண்டி (1956) ஆகிய படங்களுக்கு இசையமைத்தார். பின்னர் இவர் பாக்கித்தானின் வானொலியில் சேர்ந்து, இசை இயக்குநராக வானொலி நிகழ்ச்சிகளுக்கு பிரத்யேகமாக தன்னை அர்ப்பணித்துக் கொண்டார்.  

இவர் 1974 மார்ச் 2 அன்று தனது 67 வயதில் கராச்சியில் இறந்தார்.
# கால்சியம் பெரோசயனைடு


**கால்சியம் பெரோசயனைடு** *(Calcium ferrocyanide)* என்பது C<sub>6</sub>Ca<sub>2</sub>FeN<sub>6</sub> என்ற மூலக்கூற்று வாய்ப்பாட்டால் அறியப்படும் ஒரு கனிம வேதியியல் சேர்மமாகும். சாதாரண உப்புக்கு மாற்றாக பயன்படும் இச்சேர்மத்தை ஓர் உணவு மேம்படுத்தும் முகவராக 2012 ஆம் ஆண்டு ஐரோப்பிய ஒன்றியம் பட்டியலிட்டது. திட்ட வெப்ப அழுத்தத்தில் கால்சியம் பெரோசயனைடு மஞ்சள் நிற படிகங்களாக அல்லது மஞ்சள் நிறத்தூளாகக் காணப்படுகிறது.  
## பயன்கள்
ஐரோப்பிய ஒன்றியத்தில் ஐ535-538 என்ற எண்களில் பட்டியலிடப்பட்டுள்ள பெரோசயனைடுகள் இரண்டு உணவு வகைகளில் சாதாரண உப்புக்கு மாற்றாக அங்கீகரிக்கப்பட்டுள்ளன. அளவுக்கு அதிகமாக எடுத்துக் கொள்ளப்படும் பெரோசயனைடு நச்சால் சிறுநீரகப் பாதிப்பு ஏற்படலாம்.
# இலட்சுமிகாந்த்-பியாரேலால்


**இலட்சுமிகாந்த்-பியாரேலால்** (Laxmikant–Pyarelal) இவர்கள் ஓர் பிரபலமான மற்றும் வெற்றிகரமான இந்திய இரட்டை இசையமைப்பாளர்கள் ஆவர். இதில் **இலட்சுமிகாந்த் சாந்தாராம் குதல்கர்** (1937-1998) மற்றும் **பியாரேலால் 'ராம்பிரசாத் சர்மா** (பிறப்பு 1940) ஆகிய இருவரும், இந்தியத் திரைப்படத்துறை வரலாற்றில் மிகவும் வெற்றிகரமான இசையமைப்பாளராக கருதப்படுகின்றனர். மேலும், 1963 முதல் 1998 வரை சுமார் 750 இந்தித் திரைப்படங்களுக்கு இசையமைத்துள்ளனர். ராஜ் கபூர், தேவ் ஆனந்த், பி.ஆர்.சோப்ரா, சக்தி சமந்தா, மன்மோகன் தேசாய், யஷ் சோப்ரா போனி கபூர், ஜே. ஓம் பிரகாஷ், ராஜ் கோஸ்லா, எல்.வி.பிரசாத், சுபாஷ் கய், கே விஸ்வநாத், மனோஜ் குமார் உட்பட கிட்டத்தட்ட அனைத்து குறிப்பிடத்தக்க திரைப்பட இயக்குநர்களுக்காகவும் பணியாற்றியுள்ளனர்.  

## ஆரம்ப கால வாழ்க்கை

இலட்சுமிகாந்த் சாந்தாராம் குதல்கர் இந்தியாவின் தீப ஒளித் திருநாளான தீபாவளி அன்று1937 நவம்பர் 3 அன்று பிறந்தார். இந்த நாள் லட்சுமி பூஜை நாள் என்பதால் இவரது பெற்றோர் இவருக்கு இலட்சுமிமிகாந்த் என்று பெயரிட்டனர். மும்பையில் உள்ள வைல் பார்லே (கிழக்கு) சேரிகளில் கடுமையான வறுமைக்கு மத்தியில் அவர் தனது குழந்தைப் பருவத்தைக் கழித்தார். இவரது தந்தை இவர் குழந்தையாக இருந்தபோதே இறந்தார். குடும்பத்தின் மோசமான நிதி நிலைமை காரணமாக இவரால் கல்வியை முடிக்க முடியவில்லை. ஒரு இசைக்கலைஞரான இவரது தந்தையின் நண்பர் இவருக்கும், இவரது மூத்த சகோதரருக்கும் இசையைக் கற்க அறிவுறுத்தினார். அதன்படி, இவர் மாண்டலின் வாசிக்க கற்றுக்கொண்டார். இவரது அண்ணன் கைம்முரசு இணை (தபலா) வாசிக்க கற்றுக்கொண்டார். இவர் பிரபலமான மாண்டலின் கைலைஞர் உசைன் அலியின் நிறுவனத்தில் இரண்டு ஆண்டுகள் கழித்தார். பின்னர், 1940 களில், பால் முகுந்த் இந்தோர்க்கரிடமிருந்து மாண்டலினையும், உசன்லால் என்பவரிடம் வயலினையும் கற்றுக்கொண்டார். லட்சுமிகாந்த் தனது திரைப்பட வாழ்க்கையை *பக்த் புண்டலிக்* (1949) *ஆன்கேன்* (1950) போன்ற படங்களில் குழந்தை நடிகராகத் தொடங்கினார். சில குஜராத்தி படங்களிலும் நடித்தார்.  

### பியாரேலால்

பியாரேலால் ராம்பிரசாத் சர்மா (பிறப்பு: செப்டம்பர் 3, 1940) ஒரு புகழ்பெற்ற எக்காளக் கலைஞரான இவரது தந்தை பண்டிட் ராம்பிரசாத் சர்மா (பிரபலமாக பாபாஜி என்று அழைக்கப்படுபவர்) தனது மகனுக்கு இசையின் அடிப்படைகளை கற்பித்தார். இவர் தனது 8 வயதில் வயலின் கற்கத் தொடங்கினார். இவர் அந்தோனி கோன்சால்வ்சு என்ற கோன் இசைக்கலைஞரிடமிருந்தும் வயலின் வாசிக்க கற்றுக்கொண்டார். *அமர் அக்பர் அந்தோணி* திரைப்படத்தின் " மை நேம் இஸ் அந்தோனி கோன்சால்வ்சு " பாடல் திரு. கோன்சால்வ்சுக்கு அஞ்சலி செலுத்துவதாக கருதப்படுகிறது (இந்த திரைப்படத்தில் இவர்கள் இருவரும் இசையமைத்திருந்தனர்). இவர், தனது குடும்பத்திற்காக பணம் சம்பாதிப்பதற்காக ரஞ்சித் ஸ்டுடியோஸ் போன்ற அரங்கங்களில் அடிக்கடி வயலின் வாசிப்பார். இவரது சகோதரர் கோரக் சர்மா இவருடன் சேர்ந்து பல்வேறு பாடல்களுக்கு கித்தார் வாசித்தார்.
# வசந்த்ராவ் தேசுபாண்டே


**வசந்த்ராவ் தேசுபாண்டே** (Vasantrao Deshpande ) (2 மே 1920 - 30 சூலை 1983) இவர் இந்துஸ்தானி இசைப் பாடகராவார். மேலும், இவர் இசை நாடகத்திற்கு புகழ் பெற்றவர்.  

## பின்னணி
இந்தியாவின் மகாராட்டிரா மாநிலத்தின் விதர்பா பகுதியில் அகோலா மாவட்டத்தில் உள்ள முர்டிசாபூரில் தேசஸ்த் பிராமணக் குடும்பத்தில் இவர் பிறந்தார். தனது எட்டாவது வயதில், இவரது திறமையை பால்ஜி பெந்தர்கர் என்ற திரைப்படத் தயாரிப்பாளர் கவனித்து, *கலியா மர்தான்* (1935) என்ற இந்தித் திரைப்படத்தில் கிருஷ்ணா என்ற வேடத்தில் அறிமுகப்படுத்தினார். இவர் இசையில் முனைவர் பட்டம் பெற்றுள்ளார்.  

### குருக்கள்
இவர், பல குருக்களிடமிருந்து கற்றுக் கொண்டார். ஒரே பாடசாலையில் தன்னை இணைத்துக் கொள்ள மறுத்துவிட்டார்.  

வி. டி. பலுசுகரின் சீடரான குவாலியரைச் சேர்ந்த சங்கர்ராவ் சப்ரேவுடன் நாக்பூரில் தனது இசைப் பயிற்சியைத் தொடங்கினார். இதன் பின்னர், கிரானா கரனாவின் சுரேஷ்பாபு மானே, பாட்டியாலா கரானாவின் அசாத் அலி கான், அமான் அலி கான், பெண்டிபஜார் கரனாவின் அஞ்சனிபாய் மல்பேகர், குவாலியரின் இராமகிருட்டிண வழே போன்ற பல்வேறு இசைக்கலைஞர்களின் கீழ் பயின்றார். வழேபுவாவின் நேரடி சீடரான தினநாத் மங்கேஷ்கர் என்பவர் இவர் மீது மிகப் பெரிய செல்வாக்கு செலுத்தியதாகக் கூறப்படுகிறது. இவர் மங்கேஷ்கரின் ஒரே இசை வாரிசாகக் கருதப்படுகிறார்.  

## தொழில்
இவர், பாரம்பரியம், அரை பாரம்பரிய இசையை நிகழ்த்தினார். ‘காளியா மர்தான்’, “துத் பாத்”, “அஷ்டவினாயக்” போன்ற படங்களிலும் நடித்தார். இவர் பெயரில் பல வணிக வெளியீடுகள் இருந்தன. சுரம் இல்லாமல் கல்யாணியின் மாறுபாடான இராஜ் கல்யாண் என்ற இராகத்தை உருவாக்கினார்.  

இவரது மாணவர்களில் சந்திரகாந்த் லிமாயே , விஜய் கோபர்கர், பண்டிட் பத்மக்கர் குல்கர்னி ஆகியோர் அடங்குவர்.  

## மரபு
இவரது பேரன் இராகுல் தேசுபாண்டேவும் ஒரு பாடகர் ஆவார். மேலும் மேடையிலும், திரையிலும் இவரது சில பாத்திரங்களை *கட்யார் கல்ஜாத் குஸ்லி* என்ற படத்திலும், *கன்சாஹேப்* போன்றவற்றிலும் மறுஆக்கம் செய்துள்ளார் .  

### அங்கீகாரம்
இவரது நினைவாகத் தொடங்கப்பட்ட 'முனைவர் வசந்த்ராவ் தேசுபாண்டே பிரதிஷ்டான்' என்ற அறக்கட்டளை, இவரது நினைவாக புனேயில் *வசந்தோத்சவ்* என்ற வருடாந்திர இசை விழாவை ஏற்பாடு செய்கிறது. இதில் இசைக்கலைஞர்கள் பங்கேற்க அழைக்கப்படுகிறார்கள். விழாவின் போது, இளம் கலைஞர்களுக்கான "வசந்தோத்சவ் இளைஞர் விருது" , மூத்த கலைஞர்களுக்கான "வசந்தோத்சவ் விருது" ஆகியவை வழங்கப்படுகின்றன.  

2011 ஆம் ஆண்டில், இவரது நினைவாக மூன்று நாள் இசை மற்றும் நடன விழா, நாக்பூரில் இந்திய அரசின் தென் மத்திய மண்டல கலாச்சார மையம் ஏற்பாடு செய்தது.  

## விருதுகள்

- 1982இல் இவருக்கு சங்கீத நாடக அகாதமி விருது வழங்கப்பட்டது.

## நூலியல்
-
# இருதயநாத் மங்கேசுகர்



**இருதயநாத் மங்கேசுகர்** (Hridaynath Mangeshkar) (பிறப்பு: அக்டோபர் 26, 1937) இவர் ஓர் இந்திய இசை இயக்குனராவார். பிரபல இசைக்கலைஞர் தீனநாத் மங்கேசுகரின் ஒரே மகனும், இந்திய இசை மேதைகளான லதா மங்கேஷ்கர் , ஆஷா போஸ்லே ஆகியோரின் தம்பியுமாவார். இவர் இசை மற்றும் திரைப்படத்துறையில் *பாலாசாகேப்* என்று பிரபலமாக அறியப்படுகிறார்.  

## சுயசரிதை
இவரது தாயார் கோமந்தக் மராத்தா சமாஜத்தைச் சேர்ந்தவர். லதா மங்கேஷ்கர், ஆஷா போஸ்லே, மீனா கதிகர் மற்றும் உஷா மங்கேஷ்கர் ஆகிய நான்கு சகோதரிகளுக்கு இவர் இளைய சகோதரராவர். மராத்தி நகைச்சுவை நடிகர் தமுன்னா மல்வாங்கரின் மகள் பாரதி மால்வங்கர் என்பவரை மணந்தார். இவர்களுக்கு ஆதிநாத், வைஜ்நாத் என்ற இரண்டு மகன்களும், இராதா என்ற ஒரு மகளும் உள்ளனர் . 2009 ஆம் ஆண்டில், *நாவ் மாஸா ஷாமி என்ற* தனது முதல் இசைத் தொகுப்பை வெளியிட்டார். இராதா தனது தந்தையிடம் பயிற்சி பெற்றார். மேலும், தந்தையுடன் பல்வேறு மேடை நிகழ்ச்சிகளிலும் பங்கேற்று வருகிறார்.  

## தொழில்
இவர், தனது இசை வாழ்க்கையை 1955இல் வெளியான *ஆகாஷ் கங்கா* என்ற மராத்தித் திரைப்படத்தின் மூலம் தொடங்கினார். அதிலிருந்து, *சன்சார், சானி, ஹா கெல் சவல்யாஞ்சா, ஜானகி, ஜெய்த் ரீ ஜெய்த், அம்பார்த்தா, நிவ்துங்* போன்ற பல்வேறு மராத்தி படங்களுக்கும், ஒரு சில பாலிவுட் படங்களுக்கும் இசையமைத்துள்ளார்; அவற்றில் மிகவும் குறிப்பிடத்தக்கப் படங்களாக *சுபா, லெக்கின் ... மற்றும் மாயா மெம்சாப்* ஆகியவற்றைக் கூறலாம்.  

இவர் பணி மிகவும் தேர்ந்தெடுக்கப்பட்டது. மராத்தி மற்றும் இந்தி மொழிகளில் பாடல்களை இயற்றியுள்ளார். இவரது பாடல்கள் பெரும்பாலும் சிக்கலான மீட்டர்களைக் கொண்டுள்ளன. விநாயக் தாமோதர் சாவர்க்கரின் *சாகரா பிரன் தலமலாலா* என்ற கவிதைக்கு இவரது இசை குறிப்பிடத்தக்கது. மராத்தி இலக்கியத்தில் மிகவும் பிரபலமான கவிஞர்களில் ஒருவரான ஞானேஷ்வரின் இசையமைப்புகளைக் கொண்ட இவரது 1982 இசைத் தொகுப்பான் ஞானேஸ்வர் மௌலி, மராத்தியில் நவீன பக்தி இசைக்கு வழியமைத்தது.  

*தூர்தந்தி என்ற* தூர்தர்ஷன் இசை நாடகத்திற்கும் இவர் இசையமைத்தார். இவர், நாட்டுப்புறப் பாடல்களையும் இயற்றியுள்ளார்.  

## விருதுகள்
இந்தியக் குடியரசுத் தலைவரின் மதிப்புமிக்க தேசிய திரைப்பட விருது, மகாராட்டிரா மாநிலத்தின் லதா மங்கேஷ்கர் விருது, சிறந்த பாடகர் மற்றும் இசை இயக்குநர் / இசையமைப்பாளருக்கான ஏழு மகாராட்டிரா மாநில விருதுகள் போன்ற பல விருதுகளை இவர் தனது வாழ்க்கையில் பெற்றுள்ளார்.  

பீம்சென் ஜோஷி, பண்டிட் ஜஸ்ராஜ் ஆகியோரின் கைகளால் இவருக்கு பண்டிட் பட்டம் வழங்கப்பட்டது. இந்திய அரசு இவருக்கு பத்மசிறீ விருதினை 2009 ஆண்டில் வழங்கியது.
# விவசாய விளைபொருள் வியாபாரம் மற்றும் வர்த்தக (மேம்பாடு மற்றும் எளிமைப்படுத்துதல்) சட்டம், 2020


**விவசாய விளைபொருள் வியாபாரம் மற்றும் வர்த்தக (மேம்பாடு மற்றும் எளிமைப்படுத்துதல்) சட்டம், 2020** விவசாய உற்பத்தி சந்தைக் குழு (ஏபிஎம்சி) சந்தைகள் மற்றும் மாநில ஏபிஎம்சி சட்டங்களின் கீழ் அறிவிக்கப்பட்ட பிற சந்தைகளின் வளாகங்களுக்கு அப்பாலும் விவசாயிகள் தங்களின் உற்பத்திப் பொருட்களை மாநிலங்களுக்கு உள்ளும் மற்றும் மாநிலங்களுக்கு இடையேயான வர்த்தகத்தை அனுமதிக்கிறது .  

பண்ணை வாயில்கள், தொழிற்சாலை வளாகங்கள், கிடங்குகள், களஞ்சியம் மற்றும் குளிர் களஞ்சியங்கள் போன்ற "வெளிப்புற வர்த்தக பகுதிகளில்" வர்த்தகம் செய்ய இந்தச் சட்டம் அனுமதிக்கிறது. முன்னதாக, விவசாய வர்த்தகத்தை ஏபிஎம்சி யார்டுகள் / மண்டிகளில் மட்டுமே வணிகத்தினை நடத்த முடியும்.  

## பின்னணி
விவசாய விளைபொருள் வியாபாரம் மற்றும் வர்த்தக (மேம்பாடு மற்றும் எளிமைப்படுத்துதல்) சட்டம், 2020 விவசாயிகளுக்கு (அதிகாரமளித்தல் மற்றும் பாதுகாப்பு),விலையுறுதி ஒப்பந்தம் மற்றும் விவசாய சேவை உடன் மத்திய அமைச்சரவையால் 2020 ஜூன் 5 அன்று அறிவிக்கப்பட்டது.  

மக்களவையில் இந்த மசோதா 17 செப்டம்பர் 2020 அன்றும் மற்றும் மாநிலங்களவை 20 செப்டம்பர் 2020 அன்று இந்த மசோதவிற்கு ஒப்புதல் அளித்தது.
# அப்துல்லாதீப் அல் மஹ்மூத்

**அப்துல்லாதீப் அல் மஹ்மூத்** (Abdullatif Al-Mahmood) ஓர் பஹ்ரைன் அரசியல்வாதி மற்றும் மருத்துவர். இவர் சன்னி அரபு வம்சாவளியைச் சேர்ந்தவர்.  

## செயல்பாடுகள்
1992 ஆம் ஆண்டில், இவர் எழுச்சி மனுவில் கையெழுத்திட்டார் இது இரண்டு வாரங்கள் தடுத்து வைக்கப்பட்டிருந்த பஹ்ரைன் நாடாளுமன்ற துணைத் தலைவரான இவரை விடுவிக்க கோரும் உடன்படிக்கையாகும். இவர் விடுவிக்கப்பட்டதைத் தொடர்ந்து, மனு வேறு இலக்குகளை எடுத்துள்ளது என்று வாதிடுவதிலிருந்து இவர் விலகினார். பின்னர் இவர் அரசியல்செயல்பாட்டில் இருந்து விலகி பஹ்ரைன் பல்கலைக்கழகத்தில் மருத்துவராக பணியாற்றினார்.  

## அரசியலுக்குத் திரும்புதல்
2011 ஆம் ஆண்டில் தொடங்கிய பஹ்ரைன் போராட்டங்களின் போது, இவர் அரசாங்க சார்புடைய தேசிய ஒற்றுமையைத் திரட்டிய தலைவராகத் தோன்றினார். இவர் ஃபதே மசூதி சட்டசபைக்கு தலைமை தாங்கினார். மேலும் சன்னிகளின் கோரிக்கைகளை ஒருங்கிணைத்தார்.
# மை பின்த் முகம்மது அல் கலீஃபா


**மை** **பின்த் முகம்மது அல் கலீஃபா** (Mai bint Mohammed Al Khalifa) ஓர் பஹ்ரைன் அரசியல்வாதி மற்றும் அமைச்சர் ஆவார்.  

## பணிகள்
இவர் 2009 ஆம் ஆண்டில் பஹ்ரைனில் தகவல் துறை அமைச்சராக நியமிக்கப்பட்டார். பஹ்ரைனில் தகவல் அமைச்சராக நியமிக்கபட்ட முதல் பெண் இவர். மேலும் இவர் உலக பாரம்பரியத்திற்கான அரபு பிராந்திய மையத்தின் குழுவின் தலைவராகவும், கலாச்சாரம் மற்றும் தொல்பொருட்களுக்கான பஹ்ரைன் ஆணையத்தின் தலைவராகவும் உள்ளார். இவர் பஹ்ரைன் கலாச்சார அமைச்சராக பணியாற்றியுள்ளார்.  

2014 ஆம் ஆண்டில் ஃபோர்ப்ஸ் மத்திய கிழக்கு நாடுகளின் மிக சக்திவாய்ந்த அரபு பெண்களின் பட்டியலில் இவர் பெயர் ஆறாவது இடத்தில் பட்டியலிடப்பட்டது. இவர் 2014 ஆம் ஆண்டு பிப்ரவரியில் பாரம்பரிய இடங்களில் பார்வையிட்டார் மற்றும் அதை புதுப்பிப்பதற்கான திட்டங்களை முன்மொழிந்தார். கலாச்சார அமைச்சராக இவர் பஹ்ரைனில் உள்ள கலைஞர்களை ஊக்குவிக்க பணியாற்றியுள்ளார்.  

2015 ஆம் ஆண்டு அக்டோபர் 21 அன்று நியூயார்க் நகரில் நடைபெற்ற உலக நினைவுச்சின்ன நிதியத்தின் 50 வது ஆண்டுவிழாவில், பஹ்ரைனின் நினைவுச்சின்னங்களையும் கலாச்சாரத்தையும் பாதுகாப்பதில் இவர் வகித்த பங்கிற்காக இவருக்கு "வாட்ச் விருது" வழங்கப்பட்டது. 2017 ஆம் ஆண்டில் ஐக்கிய நாடுகள் சபையின் உலக சுற்றுலா அமைப்பு (UNWTO) சர்வதேச அபிவிருத்திக்கான நிலையான சுற்றுலா ஆண்டின் சிறப்பு தூதராக நியமிக்கப்பட்டது.
# தீனநாத் மங்கேசுகர்


பண்டிட் **தீனநாத் மங்கேசுகர்** (Deenanath Mangeshkar) ( 29 திசம்பர் 1900 - 24 ஏப்ரல் 1942) இவர் ஒரு பிரபலமான மராத்தி நாடக நடிகரும், புகழ்பெற்ற இசை நாடகக் கலைஞரும், இந்துஸ்தானி இசைப் பாடகருமாவார். இவர், பிரபல பாடகர்களான லதா மங்கேசுகர், ஆஷா போசுலே, மீனா கதிகர், உஷா மங்கேசுகர் மற்றும் இசையமைப்பாளர் இருதயநாத் மங்கேசுகர் ஆகியோரின் தந்தை ஆவார்.  

## பின்னணி
பண்டிட் தினா என பிரபலமாக அழைக்கப்படும் தீனநாத் மங்கேசுகர் (பிறப்பு தீனநாத் ஆர்திகர்), 1900 திசம்பர் 29 அன்று கோவாவின் மங்கேசி கிராமத்தில் பிறந்தார். இவரது தந்தை கணேஷ் பட் நவதே ஆர்திகர் ஒரு கர்கடே பிராமணச் சமூகத்தைச் சேர்ந்தவர். அவர் கோவாவின் புகழ்பெற்ற மங்கேசி சிவன் கோவிலில் பூசாரியாக பணியாற்றினார். இவரது தாயார் யேசுபாய் (சில சமயங்களில் யேசுபாய் ரானே என்று அழைக்கப்பட்டார்) கோவாவின் தேவதாசி சமூகத்தைச் சேர்ந்தவர். இது இப்போது கோமந்தக் மராத்தா சமாஜம்என்று அழைக்கப்படுகிறது. குடும்பம் கோவாவின் மங்கேசி கிராமத்தில் வாழ்ந்ததாலும், இவர் அங்கே பிறந்ததாலும், இவருக்கு "மங்கேசுகர்" என்ற குடும்பப்பெயர் வழங்கப்பட்டது. தற்செயலாக, மங்கேசு என்பது மங்குசே கோயிலில் வழிபடும் தெய்வத்தின் பெயராகவும் இருந்தது.  

## தொழில்
இவர் தனது ஐந்து வயதில் பாபா மசேல்கரிடமிருந்து இசைப் பாடங்களை கற்கத் தொடங்கினார். இவர் குவாலியர் பள்ளியில் சீடராகவும் இருந்தார். கயனாச்சார்யா பண்டிட் இராமகிருட்டிண புவா வழேயின் பலவகை மற்றும் ஆக்கிரமிப்பு பாணியால் இவர் ஈர்க்கப்பட்டார். தனது இளமை பருவத்தில், பிகானேருக்குச் சென்று, கிரானா கரானாவைச் சேர்ந்த பண்டிட் மணி பிரசாத்தின் தந்தை பண்டிட் சுக்தேவ் பிரசாதிடமிருந்து பாரம்பரிய இசையில் முறையான பயிற்சியைப் பெற்றார். இவர் தனது 11 வயதில் கிர்லோசுகர் இசை மண்டலியிலும், கிர்லோசுகர் நாடக மண்டலியில் சேர்ந்தார். பின்னர், இவர் கிர்லோசுகர் மண்டலியை விட்டு வெளியேறி, தனது நண்பர்களான சிந்தமன்ராவ் கோல்கத்கர் , கிருட்டிணாராவ் கோலாபுரே ஆகியோருடன் சேர்ந்து பல்வந்த் மண்டலியை உருவாக்கினார். இந்த புதிய குழுவில் இராம் நரேஷ் கட்கரியின் ஆதரவு இருந்தது. ஆனால் குழு அமைக்கப்பட்ட சிறிது காலத்திலேயே; கட்கரி 1919 சனவரியில் இறந்து போனார்.  

## சொந்த வாழ்க்கை

### முதல் திருமணம்
மகாராட்டிராவின் தல்னர் நகரத்தின் ( துலே மற்றும் ஜள்காவ் இடையே ஒரு வளமான தொழிலதிபரான சேத் அரிதாசு ராம்தாசு லாட் என்பவரின் மகளான நர்மதா என்பவருடன் 1922 இல் திருமணம் நடந்தது. இவர்களுக்கு லத்திகா என்ற மகள் பிறந்து, குழந்தை பருவத்திலேயே இறந்துவிட்டார். அதன்பிறகு இவரது மனைவியும் இறந்து போனார்.  

### இரண்டாவது திருமணம்
இவர் தனது முதல் மனைவியின் சகோதரி செவந்தி என்பவரை 1927 இல் இரண்டாவது திருமணம் செய்து கொண்டார்.  
இந்தத் திருமணத்தின் மூலம் இவர்களுக்கு லதா மங்கேஷ்கர், மீனா, ஆஷா போஸ்லே,உஷா மங்கேஷ்கர், மற்றும் இருதநாத் என்ற ஐந்து குழந்தைகள் பிறந்தனர்.  

## இறப்பு

1942 ஏப்ரல் மாதத்தில் புனேவில் தனது 41 வயதில் இறந்தார். இவரது குடும்பத்தினர் புனேவில் தீனநாத் மங்கேசுகர் மருத்துவமனை மற்றும் ஆராய்ச்சி மையத்தை அமைத்துள்ளனர்.
# இராம் கணேஷ் கட்கரி


**இராம் கணேஷ் கட்கரி** (Ram Ganesh Gadkari) (மே 26, 1885 - சனவரி 23, 1919) இவர் இந்தியாவின் மகாராட்டிராவைச் சேர்ந்த மராத்தி கவிஞரும், நாடக ஆசிரியரும், நகைச்சுவையாளருமாவார்.  

மராத்தி இலக்கியத்தில் தற்கால மாற்றத்தில் எழுத்தாளர்களில் ஒருவரான இவர், கோவிந்தராஜ் என்ற புனைப் பெயரில் கவிதைகளையும், பலராம் என்ற புனைப் பெயரில் நகைச்சுவைக் கட்டுரைகளையும் எழுதினார். இவர் தனது சட்டப் பெயரில் நாடகங்களை எழுதினார்.  

## ஆரம்ப கால வாழ்க்கை
குசராத்தின் நவ்சாரி மாவட்டத்தில் உள்ள கணதேவி நகரில் மராத்தி சந்திரசேனியா கயஸ்தா பிரபு குடும்பத்தில் 1885 மே 26 அன்று இவர் பிறந்தார். இவர் 1918 சனவரி 23 அன்று நாக்பூருக்கு அருகிலுள்ள சோனரில் இறந்தார்.  

இவரது தந்தை கணேஷ் ரகுநாத் (வாசுதேவ்) கட்கரி 1893 செப்டம்பர் 24 அன்று இறந்தார். வறுமை இவரது முறையான கல்விக்குத் தடையாக இருந்தது. இவர் தனது உயர்நிலைப் பள்ளி கல்வியை 19 வயதில் முடித்து புனேவின் பெர்குசன் கல்லூரியில் சேர்ந்தார். கணிதத் தேர்வில் தேர்ச்சி பெற்ற இவர், கல்லூரியில் முதல் ஆண்டின் இறுதியில் தனது கல்வியைக் கைவிட்டார். பின்னர், தனது தீவிர இலக்கிய ஆர்வங்களைத் தொடரும்போது கற்கத் தொடங்கினார்.  

இவருக்கு 19 வயது வரை மராத்தி பேச வராது. பின்னர், மராத்தி, சமசுகிருதம் மற்றும் ஆங்கில இலக்கியங்களை விரிவாகப் படித்து படித்தார். இவர் குறிப்பாக சமசுகிருத நாடக ஆசிரியர்களான காளிதாசன், பவபூதி ஆகியோரின் படைப்புகளை விமர்சன ரீதியாக ஆய்வு செய்தார். தனது சகாப்தத்தின் நவீன மராத்தி கவிஞர்கள் கேசவசுதா, சிறீபாத் கிருட்டிணா கோல்கர், ஞானேஷ்வர், மோரோபந்த் போன்ற முந்தைய கால மராத்தி கவிஞர்கள்; மற்றும் சேக்சுபியர், பெர்சி செல்லி, மார்க் டுவைன் போன்ற ஆங்கில எழுத்தாளர்கள்.  

## சொந்த வாழ்க்கை
இவர், இரண்டு முறை திருமணம் செய்து கொண்டார். இவரது முதல் மனைவி சீதாபாய் இவரை விட்டு விலகியிருந்தார், ஆனால் சில சமகாலத்தவர்களின் கூற்றுப்படி, அவரை இவர் கைவிட்டதாகத் தெரிகிறது. இவரது இரண்டாவது மனைவி ரமா இவரை விட சுமார் 17 வயது இளையவர். ஆனால் இதுவும் மிகவும் மகிழ்ச்சியான திருமணமாக இல்லை.  

## இலக்கியப் பணி
35 வருட குறுகிய காலத்திற்குள், கட்கரி நான்கு முழுமையான நாடகங்கள், மூன்று முடிக்கப்படாத நாடகங்கள், 150 கவிதைகள் மற்றும் சில நகைச்சுவையான கட்டுரைகளை எழுதியுள்ளார். (தான் இறந்த நாளில், *பாவ பந்தன்* என்ற நாடகத்தை சில மணிநேரங்களுக்கு முன்பே எழுதி முடித்தார். ) இலக்கிய விமர்சகர்கள் இவரது படைப்புகள் அனைத்தும் மிக உயர்ந்த திறமை வாய்ந்தவை என்று தீர்மானித்துள்ளனர்.  

தானேவின் வளமான கலாச்சார பாரம்பரியத்தை பாதுகாக்கும் நோக்கில், தானே நகராட்சி மன்றம் 1979 ஆம் ஆண்டில் ரங்காயத்தான் என்ற ஒரு நாடக அரங்கத்தை உருவாக்கி அதற்கு இராம் கணேஷ் கட்கரி எனப் பெயரிடப்பட்டது. இந்த அரங்கம் பல்வேறு நாடகங்களையும் கலாச்சார நிகழ்ச்சிகளையும் நடத்தி வருகிறது. புனே நகரத்திலும் நன்கு அறியப்பட்ட சம்பாஜி பூங்காவில் கட்கரியின் சிலை நிறுவப்பட்டுள்ளது. கட்கரி தனது முழுமையற்ற நாடகமான 'ராஜசான்யாசி' என்ற நாடகத்தில் சம்பாஜியை மோசமாக சித்தரித்தாகக் கூறி மராத்திய தீவிரவாதக் குழுவான சம்பாஜி படைப்பிரிவின் செயற்பாட்டாளர்களால் இந்த சிலை பிடுங்கப்பட்டு முத்தா ஆற்றில் வீசப்பட்டது. இந்திய தேசிய காங்கிரசின் தலைவர் *நிதேஷ் ரானே* இதற்கு தான்தான் காரணம் என்றும், சிலையை அகற்றுவதற்காக 2016 ஆம் ஆண்டுக்கு முன்னதாகவே ஒரு வெகுமதியை அறிவித்ததாகவும், குற்றம் சாட்டப்பட்டவர் மேற்கொண்ட செயலுக்கு பெருமை தெரிவிப்பதாகவும் கூறி எரிச்சலூட்டும் கருத்துக்களை தெரிவித்தார்.
# சந்தோசு மாதவன்


**சந்தோசு மாதவன்** (*Santosh Madhavan*, 7 சூன் 1960 – 6 மார்ச் 2024) **'அமிர்த சைதன்யா** என்ற பெயரில் இயங்கிய ஓர் இந்திய ஆன்மீக குரு ஆவார். ஐக்கிய அரபு அமீரகத்தில் மோசடியில் ஈடுபட்டதற்காக சந்தோசு மாதவன் 2004 ஆம் ஆண்டு முதல் இன்டர்போல் என்ற காவல்துறை நிறுவனத்தால் தேடப்பட்டார். இவர் 2002 ஆம் ஆண்டில் 400,000 திர்காம் பண மோசடி செய்ததாக துபாயைச் சேர்ந்த இந்தியப் பெண் செராபின் எட்வின் குற்றம் சாட்டினார். சந்தோசு மாதவன் தனது பெற்றோரின் பெயரில் சாந்திதீராம் என்ற பெயரில் ஒரு அறக்கட்டளையை நிறுவியிருந்தார். பண மோசடி செய்ததற்காக இவர் 2008 ஆம் ஆண்டு மே மாதம் 18 அன்று கொச்சின் அருகே கைது செய்யப்பட்டார்.  
சிறார் மீதான பாலுணர்வு நாட்டம் கொண்ட ஒரு குற்றவாளி எனவும் நிருபிக்கப்பட்டார். சிறுமிகளை துன்புறுத்தி ஆபாச வீடியோக்களை தயாரித்ததாக குற்றம் சாட்டப்பட்டார். காவல்துறை காவலில் இருந்தபோது மார்பு வலி குறித்து புகார் அளித்து மருத்துவமனையில் அனுமதிக்கப்பட்டார். 2009 ஆம் ஆண்டு மே மாதம் 20 அன்று இரண்டு சிறுமிகளை பாலியல் வன்கொடுமை செய்ததற்காக இவருக்கு 16 ஆண்டுகள் சிறைத்தண்டனை விதிக்கப்பட்டது.
# எக்சானைட்டு

**எக்சானைட்டு** *(Hexanite)* என்பது 20 ஆம் நூற்றாண்டின் ஆரம்பத்தில் முதல் உலகப் போருக்கு முன்னர் செருமானியப் பேரரசின் கடற்படைக்காக உருவாக்கப்பட்ட ஒரு செருமானிய இராணுவ வெடிபொருளாகும். டி.என்.டி எனப்படும் டிரை நைட்ரோ தொலுவீன் வெடிபொருள் பற்றாக்குறை காரணமாக இது உருவாக்கப்பட்டது. டிரை நைட்ரோ தொலுவீன் வெடிபொருளை விட எக்சானைட்டு குறைந்த சக்தி வெடிபொருளாகும். எக்சானைட்டு எடையால் 60% டி.என்.டி மற்றும் 40% எக்சாநைட்ரோடைபீனைலமீன் என்ற பொதுவான வாய்ப்பாட்டைக் கொண்ட ஒரு வெடிபொருளாகும்.  

பொதுவாக நீருக்கடி கடற்படை ஆயுதங்களில் எக்சானைட்டு பயன்படுத்தப்பட்டது. ஜி7ஏ மற்றும் ஜி7ஈ வரிசைத் தொடர் நீர்மூழ்கிக் குண்டுகள், 300 கிலோகிராம் (660 பவுண்டு) அலுமினியத்தால் மூடப்பட்ட மிதவை குண்டுகள், நங்கூரமிடப்பட்ட நீர்மூழ்கிப் படகிலிருந்து 200, 300 அல்லது 500 மீட்டர் தொலைவு இலக்கை தாக்கவல்ல மின்காந்த விசை காந்த நீர்மூழ்கிக் குண்டுகள் போன்றவற்றை இதற்கு எடுத்துக்காட்டாகக் கூறலாம்.  

எக்சானைட்டு வெடிபொருள் வழக்கற்றுப் போனதாகக் கருதப்படுகிறது, எக்சானைட்டு நிரப்பப்பட்ட ஆயுதங்கள் இரண்டாம் உலகப் போரிலிருந்து வெடிக்காத வெடிபொருள் வடிவத்தில் இருக்கின்றன.  

சப்பானியர்கள் எக்சானைட்டை இரண்டாம் உலகப் போரில் வெடிக்கும் கலவை வகை 97 & 98 ஆகப் பயன்படுத்தினர். .
# விஜய் கோபர்கர்


**வித்யாதர் கோபர்கர்** (Vidyadhar Koparkar) (பிறப்பு 1962) இவர் இந்துஸ்தானி இசைப் பாடகராவார்.  

## ஆரம்பகால வாழ்க்கை
இவர், புனேவைச் சேர்ந்தவர். இவரது தந்தை புகழ்பெற்ற கீர்த்தங்கர் ஆவார். இவருக்கு ஒரு தோல் மருத்துவராக இருந்த ஒரு சகோதரர் இருந்தார். கோபர்கர் மகாராட்டிரா கல்வி சங்கங்கள், பெருகேட் பாவ் பள்ளியில் பயின்றார். பின்னர் புனே பொறியியல் கல்லூரியில் உலோகவியலில் முதுகலைப் பட்டம் பெற்றா. மேலும், ஒரு சிறிய அளவிலான உற்பத்தி ஆலையை நடத்தி வருகிறார்.  

இவர், தனது எட்டு வயதில் தனது இசை பயிற்சியைத் தொடங்கினார். எட்டு ஆண்டுகளாக மதுசூதன் பட்வர்தன் என்பவரை தனது குருவாகக் கொண்டுள்ளார். இதைத் தொடர்ந்து புகழ்பெற்ற கலைஞரான வசந்த்ராவ் தேசுபாண்டேவின் கீழ் ஐந்து ஆண்டுகள் பயிற்சியும், பின்னர் பண்டிட் ஜிதேந்திர அபிசேக்கியின் கீழ் ஏழு ஆண்டுகள் பயிற்சியும் பெற்றார்.  

## தொழில்
இவருக்கு வெவ்வேறு கரானாக்களைச் சேர்ந்த இசையாசிரியர்கள் பயிற்சி அளித்துள்ளனர். அது இவரது பாடலில் பிரதிபலிக்கிறது. 1983 முதல் 1990 வரை ஆறு ஆண்டுகளாக 'சுரசிறீ பிரதிஷ்டான்' மூலமாகவும், கந்தர்வ மகாமண்டலின் 'பண்டிட் இராம்கிருட்டிண வேழு புரஸ்கார்' மூலமாகவும் சுதிர் பட்கே வழங்கிய உதவித்தொகை உட்பட பல கௌரவங்களைப் பெற்றுள்ளார்.  

அமெரிக்கா, கனடா, மத்திய கிழக்கு, பாரிஸ் இங்கிலாந்து உட்பட உலகம் முழுவதும் இசை நிகழ்ச்சிகளை நிகழ்த்தியுள்ளார். ஒவ்வொரு ஆண்டும் இந்தியாவின் புனேவில் நடைபெறும் மதிப்புமிக்க 'சவாய் கந்தர்வ இசை விழாவில்' இவர் இரண்டு முறை நிகழ்ச்சிகளை நிகழ்த்தினார்.  

அகில இந்திய வானொலியிலும், தூர்தர்ஷனிலும் தரப்படுத்தப்பட்ட கலைஞராகவும் இருக்கிறார்.  

## மாணவர்கள்
இவர், பல ஆண்டுகளாக இசை பாடங்களை மாணவர்களுக்கு அளித்து வருகிறார். இவரது மாணவர்களில் பாடகர்கள், மூத்தக் கலைஞர் சவுரவ் தேசுபாண்டே, இலலித் தேசுபாண்டே, ஈதக், இரிசிகேசு ரனதே, பிரசக்த ரனதே, இவரது மகனான தேஜாசு, மகளான சுருதி ஆகியோர் உள்ளனர்.
# இரிசிகேசு ரனதே


**இரிசிகேசு ரனதே** (Hrishikesh Ranade)(பிறப்பு: 1981 அக்டோபர் 18) இவர் மராத்தித் திரையுலகில் ஓர் இந்திய பின்னணி பாராவார். இவர் இந்தி, மராத்தி மற்றும் வேறு சில இந்திய மொழிகளிலும் பாடல்களைப் பாடியுள்ளார். இவர் *ஐடியா சா ரி கா மா பா மகாராட்டிராச்சா அஜச்சா ஆவாஜ்* விருதினை வென்றுள்ளார்.  

## குழந்தைப் பருவம்
இவர்,இசைக் குடும்பத்தைச் சேர்ந்தவர், இவரது தந்தை பிரமோத் ரனதேவும் நன்கு அறியப்பட்ட மராத்தி பாடகராவார். பண்டிட் விஜய் கோபர்கர், சேகர் கும்போஜ்கர் ஆகியோரிடமிருந்து ஆரம்ப பயிற்சியினைப் பெற்றார். பின்னர் 2013 ஆம் ஆண்டில், இவர் இங்கிலாந்து, ஐரோப்பா போன்ற நாடுகளின் சுற்றுப்பயணத்தில் சிரேயா கோசலுடன் சென்றார். அதில் இவர்கள் ஐரோப்பாவின் பல்வேறு இடங்களில் பாடினர். இது 100 ஆண்டுகால பாலிவுட்டின் கொண்டாட்டமாக இருந்தது. இருவரும் பாலிவுட்டின் புகழ்பெற்ற பின்னணிப் பாடகர்களுக்கு அஞ்சலி செலுத்தினர். இலண்டனின் *வெஸ்ட்மின்ஸ்டரில்* உள்ள *ராயல் ஆல்பர்ட்* அரங்கத்தில் இவர்கள் ஒரு சிறந்த நிகழ்ச்சியைக் கொண்டிருந்தனர். 2013 மே 17 அன்று இருவரும் ஐக்கிய அரபு அமீரகத்தில் உள்ள சார்ஜா துடுப்பாட்டச் சங்க மைதானத்தில் நிகழ்ச்சியை நிகழ்த்தினர்.  

- 2015 சனவரி 10 அன்று புனே,இன்ஃபோசிஸ் நிறுவனத்தில் நடந்த நேரடி இசை நிகழ்ச்சியில் சிரேயா கோசலுடன் பாடினார்.
- சனிவார்வாடா திருவிழாவிலும் இவர் தனது நிகழ்ச்சியை நிகழ்த்தினார்.
- மிர்ச்சி இசை விருதுகள் என்ற மராத்தி விருது வழங்கும் நிகழ்ச்சியிலும் இசை நிகழ்ச்சியை நிகழ்த்தினார்.

## சொந்த வாழ்க்கை
இவர், பாடகர் பிரஜ்கா ஜோஷி என்பவரை மணந்தார். இவர்க்ளுக்கு ஒரு மகள் உள்ளார்.
# சுதிர் பத்கே


**சுதிர் பத்கே** (Sudhir Phadke) , (1919 சூலை 25 - 2002 சூலை 29) இவர் இந்தியாவின் புகழ்பெற்ற மராத்தி பாடகரும், இசையமைப்பாளரும் ஆவார். இவர் மராத்தி திரையுலகின் சின்னமாகவும், மராத்தி மெல்லிசை மன்னராகவும் ஐந்து தசாப்தங்களாக கருதப்பட்டார். மராத்தியைத் தவிர, பல இந்தி படங்களிலும் இவர் பாடி இசையமைத்துள்ளார்.  

இவரது புனைபெயர் பாபுஜி என்பதாகும்  

## சுயசரிதை
இவர் 1919 சூலை 25 அன்று கோலாப்பூரில் பிறந்தார். இவரது பிறந்த பெயர் இராம் பத்கே, ஆனால் பின்னர் அவர் *எச்.எம்.வி* நிறுவனத்திற்காக ஒரு பாடலை இயற்றியபோது தனது பெயரை 'சுதிர்' என்று மாற்றிக்கொண்டார். கோலாப்பூரில் மறைந்த வாமனராவ் பாத்தியேவிடமிருந்து இவர் குரலிசையைக் கற்றுக் கொண்டார். 1941 இல் *எச்.எம்.வி* உடன் தனது வாழ்க்கையைத் தொடங்கிய பின்னர், 1946 இல் பிரபாத் திரைப்பட நிறுவனத்தில் இசை இயக்குநராக சேர்ந்தார். தனது நீண்ட தொழில் வாழ்க்கையில், பல மராத்தி மற்றும் இந்தி படங்களுக்கு இசை அமைத்தார். இவர் ஒரு பின்னணி பாடகராகவும் இருந்தார். இவர் தனது சக பாடகி இலலிதா தீல்கரை மணந்தார். இவர்களின் மகன் சிறீதர் பத்கேயேயும் (பிறப்பு 1950) ஒரு இசையமைப்பாளராகவும், பாடகராகவும் இருக்கிறார்.  

கவிஞர் ஜி. டி. மதுல்கரின் கவிதைகளை அடிப்படையாகக் கொண்ட *கீத் ராமாயணம்*, இவரது மிகவும் பிரபலமான படைப்புகளில் ஒன்றாகும். இந்த நிகழ்ச்சி அகில இந்திய வானொலியில் 1955–56 வரை ஒலிப்பரப்பப்பட்டது. இந்த நிகழ்ச்சியின் மேடை நிகழ்ச்சிகள் இன்றும் பெரும் கூட்டத்தை ஈர்க்கின்றன. அனைத்து 56 பாடல்களுக்கும் இவர் இசையமைத்தார். மேலும் அவை வானொலியில் இவராலும் மாணிக் வர்மா, இலலிதா தீல்கர், லதா மங்கேஷ்கர், வசந்த்ராவ் தேசுபாண்டே, ராம் பதக், உஷா ஆத்ரே போன்ற வெவ்வேறு பாடகர்களால் பாடப்பட்டன.  

தனது வாழ்க்கையின் கடைசி நாட்களில், இந்திய சுதந்திர போராட்ட வீரர் விநாயக் தாமோதர் சாவர்க்கரின் வாழ்க்கை குறித்த இந்தித் திரைப்படத்தை தயாரிப்பதில் இவர் ஈடுபட்டிருந்தார். வீர் சாவர்க்கர் திரைப்படம் பொது நன்கொடைகளால் நிதியளிக்கப்பட்டது. இந்த படத்திற்கு கடைசியாக பாடி இசை அமைத்தார்.  

இவர் கோவா சுதந்திர இயக்கத்துடன் தீவிரமாக ஈடுபட்டார். மேலும் இந்தியாவின் சுதந்திரத்திற்குப் பிந்தைய போராட்டத்தில் 60 ஆண்டுகளுக்கும் மேலாக ராஷ்டிரிய சுயம்சேவக் சங்கத்துடன் இணைந்திருந்தார். இவர் அமெரிக்காவில் 'இந்தியப் பாரம்பரிய அறக்கட்டளை'யின் முக்கிய உத்வேகமாகவும் நிறுவன உறுப்பினராகவும் இருந்தார்.  

## திரைப்படவியல்
இவர் ஒரு இசை இயக்குநராக 111 படங்களுக்கு இசையமைத்திருந்தார். அவற்றில் 21 படங்கள் இந்தியில் உள்ளன . பிரபல இந்திய பாடகர்களான ஆஷா போஸ்லே, லதா மங்கேஷ்கர் ஆகியோருடன் இவர் பல படங்களில் பணியாற்றினார்.  

## இறப்பு
இவர் மும்பையில் 2002 சூலை 29 அன்று மூளையில் குருதிப்பெருக்கு காரணமாக இறந்தார். இவரது உடல் மத்திய மும்பையில் உள்ள தாதரில் உள்ள வீர் சாவர்க்கர் நினைவிடத்தில் வைக்கப்பட்டு, பல அபிமானிகள் இறுதி அஞ்சலி செலுத்தினர்.  

## நினைவு
மும்பை புறநகர்ப் பகுதியான போரிவலி மற்றும் தாகிசார் இடையே கிழக்கு மற்றும் மேற்கை இணைக்கும் தொடருந்து பாதைக்கும், தாகிசர் ஆற்றுக்கு மேலே செல்லும் ஒரு மேம்பாலத்திற்கும் இவரது பெயரிடப்பட்டது.  

மும்பை புறநகர்ப் பகுதியான பாண்டுப் (மேற்கு) நகரில் உள்ள பாண்டுப் கிராம சாலை சங்கீத்கர் சுதிர் பத்கே மார்க் என பெயரிடப்பட்டது.
# நித்தீசு ராணா

**நித்தீசு ராணா** (Nitish Rana பிறப்பு: 27 டிசம்பர் 1993) ஓர் இந்திய முதல் தரத் துடுப்பாட்ட வீரர் ஆவார். இவர் உள்நாட்டு துடுப்பாட்டத்தில் தில்லி அணிக்காக விளையாடுகிறார். பன்முக வீரரான இவர் இடது கை மட்டையாளராகவும் வலது கை எதிர்ச்சுழல் பந்து வீச்சாளராகவும் விளையாடுகிறார். இந்தியன் பிரீமியர் லீக்கில் (ஐபிஎல்) கொல்கத்தா நைட் ரைடர்சு அணிக்காக விளையாடுகிறார்.  

## உள்நாட்டுத் துடுப்பாட்டம்
ராணா 2015–16 ரஞ்சி கோப்பையில் தனது முதல் தரத் துடுப்பாட்டத்தில் அறிமுகமானார், அந்த போட்டித் தொடரில் 557 ஓட்டங்கள் 50.63 சராசரியில் எடுத்தார். மேலும் தில்லி துடுப்பாட்ட அணியில் அதிக ஓட்டங்கள் இவருடையது ஆகும். 2015–16 விஜய் ஹசாரே கோப்பையில் 218 ஓட்டங்களுடன் அணியின் இரண்டாவது அதிக ஓட்டங்கள் எடுத்த வீரராக இருந்தார்.  

2018 சனவரி 2018 ஐபிஎல் ஏலத்தில் கொல்கத்தா நைட் ரைடர்ஸ் இவரை ஏலத்திலில் எடுத்தது அதன் முதல் அந்த அணிக்காக விளையாடி வருகிறார்.
# விடுதலைப்புலிகள் (பத்திரிகை)


**விடுதலைப்புலிகள்** என்பது தமிழீழ விடுதலைப் புலிகளின் அதிகாரபூர்வப் பத்திரிகையாகும்.  

## ஆரம்பம்
இப்பத்திரிகை 1984இல் விடுதலைப்புலிகளின் தலைவர் வேலுப்பிள்ளை பிரபாகரன் அவர்களால் தமிழ்நாட்டில் ஆரம்பித்து வைக்கப் பட்டது. பன்னிரண்டு பத்திரிகைகள் தமிழ்நாட்டில் இருந்து வெளியாகின. அன்ரன் பாலசிங்கம் அவர்கள் பத்திரிகையின் மேற்பார்வையாளராகச் செயற்பட்டார்.  

## இடைநிறுத்தம்
1986இல் விடுதலைப்புலிகளின் தலைவர் வேலுப்பிள்ளை பிரபாகரன் அவர்கள் தமிழநாட்டிலிருந்து வெளியேறி தமிழீழத்துக்கு வந்ததும் 'விடுதலைப்புலிகள்' பத்திரிகை அச்சாவது நின்று போனது. அதைத் தொடர்ந்து நடைபெற்ற இந்திய – புலிகள் போர்க்காலத்திலும் பத்திரிகை வெளிவரவில்லை.  

## மீண்டும் ஆரம்பம்
1990 இல் இந்திய இராணுவம் ஈழத்தை விட்டு வெளியேறியதைத் தொடர்ந்து 1990, பெப்ரவரி மாதத்தில் தமிழீழ விடுதலைப்புலிகளின் தலைவர் வேலுப்பிள்ளை பிரபாகரன் அவர்கள் மீண்டும் இப் பத்திரிகையை ஆரம்பிக்கும் படி ஆணையிட்டிருந்தார். அதைத் தொடர்ந்து விடுதலைப்புலிகள் பத்திரிகையின் 13வது ஏடு 1990, ஏப்ரல் 15 இல் தமிழீழத்தில் வெளியானது.  

## செயற்பாடு
# புத்ததேவ் தாசு குப்தா


**புத்ததேவ் தாசு குப்தா** (Buddhadev Das Gupta) (1 பிப்ரவரி 1933 - 15 சனவரி 2018) இவர் இந்திய பாரம்பரிய இசைக் கருவியான சரோத் வாசித்த இசைக்கலைஞராவார். இவர் இந்தியாவின் கொல்கத்தாவில் வசித்து வந்தார். 'நிம்பசு' இசைத்தட்டு நிறுவனத்தின் *தி ராகா கைடில்* இடம்பெற்ற கலைஞர்களில் இவரும் ஒருவர்.  

## ஆரம்பகால வாழ்க்கை
இவர், 1933 பிப்ரவரி 1 அன்று இந்தியாவின் பாகல்பூரில் பிரபுல்லா மோகன் தாசு குப்தா, பபானி ஆகியோருக்கு பிறந்தார். இவரது தந்தை தொழில் ரீதியாக மாவட்ட நீதிபதியாக இருந்தார். மேலும், இசையில் ஆர்வம் கொண்டிருந்தார்.  

1948 இல் தனது மெட்ரிகுலேசன் தேர்வில் இரண்டாவது இடத்தைப் பிடித்தார். பின்னர் சிபூரின் வங்காள பொறியியல் மற்றும் அறிவியல் பல்கலைக்கழகத்தில் இயந்திரப் பொறியியல் பயின்றார். இவரது வாழ்க்கையின் பிற்பகுதியில், 2010 பிப்ரவரி 16 அன்று, பல்கலைக்கழகம் இவருக்கு கெளரவ முனைவர் பட்டம் வழங்கியது.  

மிகச் சிறிய வயதிலேயே, இவர் சரோத் மேதையான ராதிகா மோகன் மைத்ராவிடமிருந்து சரோத் பாடங்களை எடுக்கத் தொடங்கினார். அனைத்திந்திய வானொலியில் இவரது முதல் நிகழ்ச்சி விருந்தினர் கலைஞராக இருந்தது. இறுதியில் வானொலியில் 17க்கும் மேற்பட்ட தேசிய நிகழ்ச்சிகளை நிகழ்த்தினார்.  

## விருதுகள்
2011 ஆம் ஆண்டில், இவருக்கு இந்திய அரசு பத்மசிறீ விருதினை வழங்கியது. ஆனால் இவர் "மிகத் தாமதமாக வழங்கப்பட்டது" என்று கூறி அதை நிராகரித்தார். 2012 சனவரியில், இவருக்கு பத்ம பூசண் விருது வழங்கப்பட்டது. இவருக்கு 1993 ல் சங்கீத நாடக அகாதமி விருதும், 2011 ல் தாகூர் ரத்னா விருதும் வழங்கப்பட்டது.  

## இறப்பு
இவர், 2018 சனவரி 15 அன்று தெற்கு கொல்கத்தாவில் உள்ள தனது இல்லத்தில் இருதய நோயால் தனது 84 வயதில் இறந்தார். மேற்கு வங்க முதல்வர் மம்தா பானர்ஜி இவரது மரணம் பாரம்பரிய இசைத்துறையில் ஒரு வெற்றிடத்தை உருவாக்கியுள்ளது என்றார்.
# ராதிகா மோகன் மைத்ரா


**ராதிகா மோகன் மைத்ரா** (Radhika Mohan Maitra) (1917-1981) இவர் ஓர் இந்திய சரோத் கலைஞராவார். மேலும், நரேந்திர நாத் தார், கல்யாண் முகர்ஜியா, புத்ததேவ் தாசு குப்தா, சஞ்சய் பந்தோபாத்யாய், அபனீந்திர மைத்ரா, சமரேந்திர நாத் சிக்தார், மைக்கேல் ராபின்சு போன்ற பல சிறந்த இசைக்கலைஞர்களின் குருவுமாவார். 20 ஆம் நூற்றாண்டின் சரோத் இசையில் மைத்ரா ஒரு செல்வாக்கு மிக்கவராக கருதப்பட்டு 'சங்கீதாச்சார்யா' என்ற பட்டத்தைப் பெற்றார். 1971 இல் சங்கீத நாடக அகாதமி விருது வழங்கப்பட்டவர்களில் இவரும் ஒருவர்.  

## ஆரம்ப வாழ்க்கை
இவர், இசைக்கலைஞர்களின் வழிவந்த ஒரு பெங்காலி ஜமீந்தார் குடும்பத்தில் இருந்து வந்தவர். இவரது தாத்தா, லலித் மோகன் மைத்ரா தபலா இசைக்கலைஞராக இருந்தார். இவரது தந்தை, பிரஜேந்திர மோகனும் சரோத் கலைஞராவார். மேலும் இவரது தாய் சித்தார் கற்றுக் கொண்டிருந்தர். இவரது தாத்தாவால் ஆதரிக்கப்பட்டவர்களில் முகமது அமீர்கானும், ராதிகாவின் குருவாகவும், முதன்மை ஆசிரியராகவும் செயல்பட்டவர் இவர்தான். இருப்பினும் மாணவர்கள் இவரது அனுமதியுடன் பிற கருவிகளையும் இசை பாணிகளையும் கற்றுக்கொனர். மைத்ரா தனது இசை பயிற்சிக்கு மேலதிகமாக , கொல்கத்தா பல்கலைக்கழகத்தால் வழங்கப்பட்ட தத்துவத்தில் முதுகலைப் பட்டமும், சட்ட பட்டமும் பெற்றிருந்தார். இவர் சிறிது காலம் தத்துவத்தை கற்பித்தார். மேலும் பல புத்தகங்களை எழுதிய ஒரு பிரபல இசைக்கலைஞராகவும் இருந்தார்.  

## சுற்றுப்பயணம்
மைத்ரா 1950களில் ஒரு இசைக்கலைஞராக முக்கியத்துவம் பெற்றார். இவர் இந்தியாவிலும் உலகின் பிற இடங்களிலும் இசை நிகழ்ச்சிகளுக்கு தேவைப்பட்டபோது. வானொலி ஒலிப்பதிவுகளைத் தவிர, ஆப்கானித்தான், ஆத்திரேலியா, நியூசிலாந்து, பிலிப்பீன்சு, சீனா போன்ற நாடுகளில் இந்திய அரசு ஏற்பாடு செய்த கலாச்சார பிரதிநிதிகளின் ஒரு பகுதியாக இவர் இசை நிகழ்ச்சிகளை நிகழ்த்தினார். மேலும் 1975 ஆம் ஆண்டில் அமெரிக்காவின் அரசு சாரா சுற்றுப்பயணத்திலும் இசை நிகழ்ச்சிகளை நிகழ்த்தினார்.  

## திருமணம்
1944 சூலையில் இவர் சுசாங்க் "அரச குடும்பத்தைச் சேர்ந்த" இலலிதா என்ற பெண்ணை மணந்தார்.  

## இறப்பு
மைத்ரா 1981 இல், தனது 64 வயதில், ஒரு விபத்தில் இறந்தார்.